በአፄው ሆነ በደርግ ዘመን በአንድ ዘር ገናናነት የሌላው ዘር የጥቃት ሰለባ መሆኑን የሚያመለክት አንዳችም ጭብጥ አልነበረም። አማርኛ ብሔራዊ ቋንቋ ከመሆን ሌላ አማራ የሚባል የፖለቲካ ድርጅት ፣ የአማራ የሚባል ጦር ፣ አማራ የሚባል የንግድ እና ቸርቻሪ ተቋም ፣ አማራ የሚባል ቤተክርሲትያን ወይንም መስጂድ አልነበረም – ዛሬ ለህወሃት ምስጋና ይግባውና በዘር ጣሪያና ግርግዳቸውን ያጠሩ ተቋማት በየጎጡ ከተዋል – በወያኔ ዘመን ስፖርት ማዘውተሪያዎች ሳይቀሩ በዘር ቆጠራ እንዲደራጁ ተደርጓል። እግር ኳስ ሜዳ ለመውጣት ሲያስቡ የትኛውን ዘር ለመደገፍ እንደሆነ መወሰን ግድ ነው – ይህን ሳይወስኑ ሜዳ መሄድ ለተባራሪ ጥይት ሰለባ መሆንን ያስከትላል። አልፎ ተርፎ አውድ-ዓመታት በዘር ላይ ብቻ በተሰባሰቡ ሰዎች እየተከበረ ነው – የትግራይ ቀን በመቀሌ/በዋሺንግተን/ሎሳንጀለስ… በየዓመቱ ድል ባለ ድግስ ይታሰባል። ህወሃት ይህን ያህል ነው ኢትዮጵያን ያዘቀጣት።
